  Виталий Пронин Удмуртиын «Платон» системалы луыса Балезино-Сергино сюрес вылысь Чупчи шур вамен выль выж ӝутӥське, тупатэмын Глазовысь выж но. Удмуртиысь гинэ 7 сюрс 500 бадӟым машина «Платон» системае пыртэмын.Вуж интые выльТа объектъёсты эскеризы транспортъя но сюрес хозяйствоя министр Алексей Горбачёв но Приволжск федерал округысь «РТ Инвест Транспортные системы» предприятилэн кивалтӥсез Наталья Соболева.«Платонъя» «РТ Инвест Транспортные системы» предприятие «Платон» системаез быдэсъян понна кыл кутэ. Со чотын бадӟым машинаос сюресъёсты сӧремзы понна выт тыро. Удмуртиысь гинэ 7 сюрс 500 бадӟым машина «Платон» системае пыртэмын.Соослэсь люкам коньдонэн кылем арын тупатэмын Сюмси ёросысь Кильмезь шур вамен но Яр ёросысь Чупчи шур вамен выжъёс. Кылем арын лэсьтӥськон ужъёс мытэмын Балезино-Сергино сюрес вылысь выж котырын. Толалтэ но татын техника гужгетэмысь уг дугдылы. Угось та объектэз туэ ноябрь толэзёзь йылаз-пумаз вуттоно.- Татысь выж 1960-тӥ аръёсы пуктэмын вал, со дырысен ноку тупатъямез адӟылымтэ, - вераз Чупчи шур вамен выжез лэсьтон понна кыл кутӥсь Артур Гилевой.Кылем арын выж пуштытэмын вал, али машинаос огдырлы лэсьтэм выж вамен потало. Выль выж азьвылэзлэн интыяз ик ӝутӥське. Ужъёс 60 процентлы быдэстэмын ни. 167 метр кузьда выжез пуктыны 414 миллион манет висъямын. Лэсьтӥськисьёс оскыто: ужъёс чакламъя мыно, тазьы сэрыт тыршизы ке, выжез усьтыны ноябрьлэсь вазьгес но пӧрмоз.Азьвыл материалъёсамы трос пол гожъяллямы вал ини Балезино-Сергино сюрес сярысь, татӥ тулыс-сӥзьыл нӧдэн сэрен нимысьтыз техника но потаны курадӟе шуыса. Удмуртилэн Тӧроез А. Бречалов та сюресэз шаермылэн одӥгез сюлмаськытӥсь ужпумез шуиз. Чупчи шур вамен выж вуиз ке, балезиноослэн сюлмаськонзы ичигес луоз.Выжлэн кулэлыкез сярысь огымысь верало Сергино муниципал кылдытэтлэн йырыз Надежда Азанова но «Сергинский» колхозлэн кивалтӥсез Алевтина Макарова.- Ми ёрос центрлэсь 80 иськемын, - вера Н. Азанова. - Милям муниципал кылдытэтамы гинэ 13 гурт пыре, 1 сюрс 200 адями улэ. Сергиноысь но артысь гуртъёсысь калыкез бичаса, нуналлы быдэ Балезиное автобус ветлэ. Нуналлы быдэ пудо сиёнлы но мукет мугъёсъя ёрос центре пота колхоз техника но. Соин туж витиськом, выль выж гуртоослэсь улонзэс капчиятоз шуыса. Глазовысь Чупчи шур вамен выж.Городлы кузьым«Платон» системалы луыса выльдӥськиз ини Глазов городысь Чупчи шур вамен выж но. Талы ог 54 миллион манет быдтэмын. Таиз но объект 1960-тӥ аръёсысен ноку тупатъяллямын ӧй вал. Выж Адам, Карсовай, Понино но мукет гуртъёсты городэн герӟа. Отын ог 6 сюрс пала мурт улэ. Отысь адямиос нуналлы быдэ Глазове больницае, ужаны яке мукет мугъёсъя вуыло. Выж вылтӥ солань-талань ворттылӥсь машинаос уг бырыло. Соин но лэсьтӥськон ужъёс ортчытон дыръя выж ворсамын ӧй вал - машинаос одӥг полосаетӥ ворттылӥзы. Кылем арын декабрь толэзе ик выльдон ужъёс йылпумъяськизы.Шумпотэмзэс возьматыса, глазовъёс выльдӥськем выж вылтӥ колоннаен ортчизы. Нош вылӥ кивалтӥсьёс объектэз эскеризы 1960-тӥ аръёсы поттэм «Волга» машинаен - со аръёсы ик татысь выж но пуктэмын вал.Наталья Соболева верамъя, таяз арын «Платон» система улсын Удмуртилы коньдонэн юрттӥськон азинтӥськоз. 200 миллион манет чотын туэ выльдэмын луозы сюресъёс но. Кылсярысь, Россиысь калык фронтлэн «Сӧриськем сюресъёс» проектаз пусъемын вал Удмуртия вӧзтӥ ортчись Кострома-Шарья-Киров-Пермь федерал сюрес. Та люкетэз тупатон понна дурбасьтӥзы грузоперевозчикъёс. Выльдэм сюрес Удмуртиысь ужбергатӥсьёслы но ужзэс азинтыны юрттоз.Ангелина Снигирёва Туспуктэм: udmurt.ru Теги: Глазов  